Gdje su se u Zagrebu spaljivale vještice?

Autor: dnevno.hr

Pogledajte na karti gdje se točno nalazilo mjesto spaljivanja vještica u Zagrebu

Mjesto određeno za spaljivanje vještica nalazilo se na križanju Streljačke ulice s Tuškancem. Zagrepčani su to mjesto nazivali Zvedišće. Žene optužene da su vještice dovodili su onamo iz Mesničke ulice, kroz današnju Streljačku. Često se događalo da su ih trebali dovoziti na kolima jer su im mučenjem slomili noge. Do Zvedišća bi ih pratili gradski sudac, krvnik i stražari. Često se pogrešno misli da je kod progona vještica glavnu ulogu imala Crkva. To nije točno jer su se tim progonima zapravo bavile svjetovne vlasti. Vještice nisu bile toliko religijski, koliko socijalni i kulturni fenomen. Mučenje vještica obavljao je gradski krvnik, a ono se primjenjivalo zapravo u svim kaznenim istražnim postupcima.

Usporedimo li s današnjicom, progoni vještica bili bi područje djelovanja pravosuđa. Moglo bi se reći da su krvnici bili profesionalni mučitelji koji su imali ulogu koju danas imaju policijski i sudski istražitelji. Djelovanje vještica tj. čarobnjaštvo bilo je samo jedno od civilnih kaznenih djela. Prilikom mučenja bila su u Zagrebu uz krvnika prisutna i dva izaslanika gradskog suda, zatim pisar, tamničar, vratari i stražari. Cilj mučenja bio je ishoditi priznanje od optuženice. Navodno nijedna vještica u europskoj povijesti nije spaljena, a da nije priznala da je vještica. To jasno govori o učinkovitosti metoda mučenja koje su primjenjivane.

Na zagrebačkom Zvedišću bi se uoči spaljivanja okupio veliki broj gledatelja. Gradski bi sudac okupljenima predočio zločine koje je počinila dotična vještica. Zatim bi proglasio smrtnu osudu i prelomio štap nad tom ženom. Na to bi bila predana krvniku i njegovim slugama. Krvnik bi privezao ženu za stup oko kojeg bi njegovi sluge naslagali tzv. operte, tj. drva koja brzo gore. Da se nesretnoj ženi skrate muke, drva bi bila namazana smolom, pa bi se brže i jače razgorila. Ako smrtna osuda nije izričito tražila da osuđenica bude spaljena živa, krvnik bi joj prvo odsjekao glavu, što se smatralo lakšom smrću. Zatim bi glava i tijelo bili spaljeni na lomači.